આ કઠીન કાર્યને વધુ સરળ બનાવવા માટે વોટ્સએપ પર રાજકોટ ટીમનું એક ગૃપ બનાવવામાં આવ્યું હતું. જેમાં તમામ સભ્યો દ્વારા એકઠા કરાયેલા કપડાની સમયાંતરે માહિતી આપીને કાર્યને વેગવંતુ બનાવવામાં આવ્યું હતું. અનેરા જુસ્સા તથા તાજગીથી તરવરતા રાજકોટ સ્પંદન ટીમના ડૉક્ટરો તથા તબીબ વિદ્યાર્થીઓએ ૬૭૦ જોડી કપડાઓ એકઠા કર્યા હતા. આ તમામ કપડાઓને જોડીમાં ગોઠવી તેને વ્યવસ્થિત રીતે પ્લાસ્ટિક બેગમાં પેક કરવામાં આવ્યા હતા. બહોળી સંખ્યામાં એકઠા કરેલ કપડાના વિતરણ માટે શહેરના જુદા જુદા વિસ્તારો પસંદ કરવાનો નિર્ણય લેવામાં આવ્યો હતો. સ્પંદન ટ્રસ્ટ સદસ્ય ડૉ. વૈશાલી મકવાણા તથા ડૉ. નવધા સામાણી દ્વારા અનેક ઝૂંપડપટ્ટીવાળા વિસ્તારોનું સર્વેક્ષણ કર્યા બાદ રાજકોટ શહેરના ૧૫૦ ફૂટ રીંગ રોડ પર આવેલ માધવગેટ આસપાસની ઝૂંપડપટ્ટી, નાના મવા રોડ પર આવેલ લક્ષ્મીનગર પાસેની ઝૂંપડપટ્ટી તથા એરપોર્ટ રોડ પરની ઝૂંપડપટ્ટી એમ ત્રણ અલગ-અલગ વિસ્તારોમાં આ કપડા વિતરણનો કાર્યક્રમ કરવાનું નક્કી કરવામાં આવ્યું હતું.